TRGOVAČKA I KOMERCIJALNA ŠKOLA				
„DAVOR MILAS“ OSIJEK
Ivana Gundulića 38
31000 Osijek
OIB: 89468411110
Na temelju članka 58. stavka 4. Statuta Trgovačke i komercijalne škole „Davor Milas“ Osijek, Školski odbor na 20. sjednici održanoj dana 10. srpnja 2026. godine donosi
POSLOVNIK O RADU ŠKOLSKOG ODBORA
I. OPĆE ODREDBE
Članak 1.
Ovim Poslovnikom uređuje se način rada i odlučivanja Školskog odbora Trgovačke i komercijalne škole „Davor Milas“ Osijek (u daljnjem tekstu: Školski odbor), prava i dužnosti predsjednika, zamjenika predsjednika i članova Školskog odbora, priprema i održavanje sjednica, način glasovanja, vođenje zapisnika te druga pitanja važna za rad Školskog odbora.
Članak 2.
Odredbe ovoga Poslovnika primjenjuju se na članove Školskog odbora, predsjednika i zamjenika predsjednika Školskog odbora, ravnatelja, zapisničara te druge osobe koje sudjeluju u radu sjednica Školskog odbora.
Sve osobe koje sudjeluju u radu Školskog odbora dužne su postupati u skladu sa zakonom, podzakonskim propisima, Statutom Trgovačke i komercijalne škole „Davor Milas“, ovim Poslovnikom i ostalim općim aktima Škole.
Članak 3.
Rad Školskog odbora temelji se na načelima zakonitosti, odgovornosti, transparentnosti, učinkovitosti, zaštite osobnih podataka, zaštite povjerljivih informacija te načelima dobrog financijskog upravljanja i fiskalne odgovornosti.
Članak 4.
Školski odbor obavlja poslove utvrđene zakonom, Statutom škole i drugim općim aktima škole.
Članak 5.
Školski odbor može osnivati povjerenstva i radne skupine radi proučavanja pojedinih pitanja, pripreme prijedloga akata ili obavljanja drugih poslova iz svoje nadležnosti.
Odlukom o osnivanju povjerenstva ili radne skupine određuju se njezin sastav, zadaće i vrijeme za koje se osniva.
Članovi povjerenstva ili radne skupine mogu biti članovi Školskog odbora, radnici škole ili druge osobe čije su stručno znanje i iskustvo potrebni za izvršavanje određene zadaće.
II. PREDSJEDNIK I ZAMJENIK PREDSJEDNIKA ŠKOLSKOG ODBORA
Članak 6.
Predsjednik Školskog odbora organizira i vodi rad Školskog odbora te predstavlja Školski odbor.
Predsjednik Školskog odbora:
1. priprema, saziva i vodi sjednice,
2. predlaže dnevni red sjednica,
3. utvrđuje postojanje potrebnog broja članova za pravovaljan rad i odlučivanje,
4. vodi sjednicu i održava red na sjednici,
5. daje riječ sudionicima sjednice,
6. formulira prijedloge odluka i zaključaka,
7. stavlja prijedloge na glasovanje,
8. utvrđuje i objavljuje rezultate glasovanja,
9. potpisuje odluke, zaključke i druge akte koje donosi Školski odbor,
10. brine o izvršavanju odluka i zaključaka Školskog odbora,
11. brine o zakonitosti rada Školskog odbora,
12. obavlja i druge poslove utvrđene zakonom, Statutom škole i ovim Poslovnikom.
Članak 7.
U slučaju odsutnosti ili spriječenosti predsjednika Školskog odbora, njegove poslove obavlja zamjenik.
Zamjenik predsjednika Školskog odbora tijekom obavljanja poslova predsjednika ima ista prava i dužnosti kao predsjednik.

III. PRAVA I DUŽNOSTI ČLANOVA ŠKOLSKOG ODBORA
Članak 8.
Član Školskog odbora ima pravo:
1. sudjelovati u radu i odlučivanju na sjednicama,
2. predlagati razmatranje pojedinih pitanja iz nadležnosti Školskog odbora,
3. postavljati pitanja i tražiti pojašnjenja,
4. podnositi prijedloge i inicijative,
5. dobiti materijale potrebne za rad i odlučivanje,
6. sudjelovati u radu povjerenstava i radnih skupina koje osniva Školski odbor.



Članak 9.
Član Školskog odbora dužan je:
1. redovito prisustvovati sjednicama,
2. savjesno obavljati svoju dužnost,
3. pripremiti se za raspravu o točkama dnevnog reda,
4. čuvati povjerljivost podataka i informacija koje sazna tijekom rada Školskog odbora,
5. postupati u skladu s propisima kojima se uređuje zaštita osobnih podataka,
6. izbjegavati sukob interesa te o postojanju mogućeg sukoba interesa bez odgode obavijestiti predsjednika.
Članak 10.
Član Školskog odbora koji je osobno, poslovno ili na drugi način povezan s predmetom rasprave ili odlučivanja te bi ta povezanost mogla utjecati na njegovu nepristranost dužan je o tome obavijestiti Školski odbor prije početka rasprave o toj točki dnevnog reda.
O izuzeću člana od sudjelovanja u raspravi i odlučivanju odlučuje Školski odbor većinom glasova ukupnog broja članova, bez sudjelovanja člana o čijem se izuzeću odlučuje.
Podatak o izuzeću člana unosi se u zapisnik sjednice.
IV. KONSTITUIRANJE ŠKOLSKOG ODBORA
Članak 11.
Konstituirajuću sjednicu Školskog odbora saziva ravnatelj u skladu sa Statutom škole.
Konstituirajuću sjednicu do izbora predsjednika vodi najstariji član Školskog odbora.
Članak 12.
Dnevni red konstituirajuće sjednice obvezno sadrži:
1. izvješće predsjedavatelja o imenovanim članovima Školskog odbora,
2. izbor predsjednika Školskog odbora,
3. izbor zamjenika predsjednika Školskog odbora.
Članak 13.
Predsjednik i zamjenik predsjednika biraju se na način i u postupku utvrđenom Statutom škole.




V. SAZIVANJE I PRIPREMA SJEDNICA
Članak 14.
Sjednice Školskog odbora saziva predsjednik u dogovoru s ravnateljem škole.
Predsjednik je dužan sazvati sjednicu i na pisani zahtjev najmanje jedne trećine članova Školskog odbora ili na prijedlog ravnatelja škole.
Članak 15.
Poziv za sjednicu dostavlja se članovima Školskog odbora najkasnije tri dana prije održavanja sjednice, a iznimno, u hitnim i neodgodivim slučajevima, sjednica se može sazvati i u kraćem roku.
Uz poziv se dostavljaju prijedlog dnevnog reda i odgovarajući materijali.
Poziv i materijali dostavljaju se u elektroničkom obliku.
Materijali dostavljeni članovima Školskog odbora namijenjeni su isključivo za potrebe rada Školskog odbora te se ne smiju neovlašteno umnožavati, prosljeđivati ili javno objavljivati.
Članak 16.
Sjednicama Školskog odbora prisustvuje ravnatelj škole bez prava odlučivanja.
Predsjednik može na sjednicu pozvati voditelje podružnica, tajnika školske ustanove, voditelja računovodstva, druge radnike škole, stručne osobe ili druge osobe kada je njihovo sudjelovanje potrebno radi sudjelovanja na sjednici, izrade prijedloga akata, davanja stručnih mišljenja, obrazloženja ili drugih podataka važnih za odlučivanje.

VI. SJEDNICE ŠKOLSKOG ODBORA
Članak 17.
Školski odbor radi na sjednicama koje mogu biti redovne ili izvanredne, neposrednim sudjelovanjem, elektroničkim putem ili kombiniranim (hibridnim) putem.
Sjednice Školskog odbora nisu javne.
Redovne sjednice održavaju se prema potrebi radi obavljanja poslova iz nadležnosti Školskog odbora.
Izvanredne sjednice održavaju se kada to zahtijeva hitnost rješavanja pojedinog pitanja ili kada bi odgađanje odlučivanja moglo prouzročiti štetu školi ili onemogućiti pravodobno izvršavanje obveza škole.

Članak 18.
Neposredna sjednica održava se uz fizičku nazočnost članova Školskog odbora na mjestu određenom u pozivu za sjednicu na adresi Ivana Gundulića 38, Osijek.
Elektronička sjednica održava se uporabom informacijskih i komunikacijskih tehnologija koje omogućuju istodobnu komunikaciju svih sudionika sjednice.
Kombinirana (hibridna) sjednica održava se na način da dio članova sudjeluje neposredno na mjestu održavanja sjednice, a dio putem elektroničkih komunikacijskih sredstava.
Članovi koji sudjeluju elektroničkim putem smatraju se nazočnima sjednici.
Na elektroničkim i kombiniranim (hibridnim) sjednicama moraju biti osigurani uvjeti za raspravu, izjašnjavanje i glasovanje jednaki onima na sjednicama koje se održavaju uz fizičku nazočnost članova.
Članak 19.
Elektronička sjednica može se održati osobito:
1. u hitnim i neodgodivim slučajevima,
2. kada je potrebno donošenje odluke u kratkom roku,
3. kada bi odgađanje sjednice moglo štetiti interesima škole,
4. [bookmark: _GoBack]kada nije moguće pravodobno organizirati sjednicu uz fizičku nazočnost članova,zbog bolesti, više sile ili drugih opravdanih razloga,
5. kada predsjednik procijeni da priroda pitanja o kojima se odlučuje omogućuje održavanje online sjednice.
Članak 20.
U hitnim i neodgodivim slučajevima predsjednik može provesti postupak odlučivanja elektroničkim putem bez održavanja sjednice.
Prijedlog odluke i potrebni materijali dostavljaju se članovima elektroničkim putem.
Članovi su dužni u roku određenom u pozivu dostaviti svoje očitovanje jesu li „za“, „protiv“ ili „suzdržani“. 
Član koji se ne očituje u ostavljenom roku smatra se da nije glasovao.
O provedenom elektroničkom odlučivanju sastavlja se zapisnik.
Odluke donesene elektroničkim putem evidentiraju se u zapisniku prve sljedeće sjednice Školskog odbora.


VII. TIJEK SJEDNICE
Članak 21.
Sjednicu otvara predsjednik te utvrđuje nazočnost članova i postojanje uvjeta za pravovaljan rad i odlučivanje.
Školski odbor može pravovaljano raditi i odlučivati ako je sjednici nazočna većina ukupnog broja članova.
Članak 22.
Predsjednik predlaže dnevni red sjednice.
Predsjednik i članovi mogu predložiti izmjene i dopune dnevnog reda.
Nakon usvajanja dnevnog reda raspravlja se i odlučuje o pojedinim točkama redoslijedom utvrđenim u usvojenom dnevnom redu.
Članak 23.
Prije rasprave o pojedinoj točki dnevnog reda predlagatelj daje obrazloženje prijedloga.
Predsjednik otvara raspravu i daje riječ sudionicima.
Predsjednik može opomenuti sudionika koji se udaljava od predmeta rasprave ili narušava red na sjednici.
Ako sudionik i nakon opomene nastavi s ponašanjem kojim ometa rad sjednice, predsjednik mu može uskratiti riječ ili naložiti udaljenje sa sjednice.
Članak 24.
Kada utvrdi da nema više prijavljenih za raspravu, predsjednik zaključuje raspravu i prijedlog stavlja na glasovanje.
Članak 25.
Predsjednik može prekinuti ili odgoditi sjednicu ili točku dnevnog reda kada ne postoje uvjeti za njezin nastavak, kada je potrebno pribaviti dodatnu dokumentaciju, očitovanja ili stručna mišljenja, kada se tijekom sjednice utvrdi da nije moguće donijeti odluku o pojedinom pitanju, u slučaju gubitka potrebnog broja članova za pravovaljano odlučivanje, tehničkih poteškoća tijekom online sjednice ili iz drugih opravdanih razloga.
O prekidu ili odgodi sjednice odnosno točke dnevnog reda odlučuje predsjednik te o tome obavještava nazočne članove.
O vremenu i načinu nastavka prekinute sjednice ili nastavka rasprave o točki dnevnog reda članovi Školskog odbora obavještavaju se na način na koji je sjednica sazvana.
VIII. GLASOVANJE I DONOŠENJE ODLUKA
Članak 26.
Školski odbor o pitanjima iz svoje nadležnosti odlučuje na sjednici većinom glasova ukupnog broja članova, sukladno Statutu škole.
Članovi glasuju javno, osim kada je zakonom, Statutom škole ili odlukom Školskog odbora određeno tajno glasovanje.
Glasovanje se provodi izjašnjavanjem „za“, „protiv“ ili „suzdržani“. 
Članak 27.
Javno glasovanje provodi se dizanjem ruku, usmenim izjašnjavanjem ili na drugi odgovarajući način kojim se može nedvojbeno utvrditi volja člana Školskog odbora.
Na online sjednicama glasovanje se može provesti usmenim izjašnjavanjem ili drugim elektroničkim načinom koji omogućuje utvrđivanje rezultata glasovanja.
Članak 28.
Ako je podneseno više prijedloga o istom pitanju, predsjednik ih stavlja na glasovanje redoslijedom kojim su podneseni.
Nakon provedenog glasovanja predsjednik utvrđuje i objavljuje rezultate glasovanja te utvrđuje je li prijedlog prihvaćen ili odbijen.

IX. ZAPISNIK I ZAKLJUČCI SJEDNICE
Članak 29.
O radu sjednice Školskog odbora vodi se zapisnik koji vodi tajnik školske ustanove kao zapisničar.
Ako tajnik školske ustanove nije nazočan sjednici ili je iz drugih opravdanih razloga spriječen voditi zapisnik, predsjednik Školskog odbora određuje drugu osobu za vođenje zapisnika.
Zapisnik se u pravilu izrađuje u roku od osam dana od dana održavanja sjednice te ga potpisuju predsjedavajući sjednice i zapisničar.
Zapisnik prethodne sjednice usvaja se na sljedećoj sjednici Školskog odbora.



Članak 30.
Zapisnik sadrži:
1. 
2. redni broj sjednice,
3. datum, vrijeme i mjesto održavanja sjednice,
4. podatak o načinu održavanja sjednice,
5. imena nazočnih i nenazočnih članova,
6. imena ostalih nazočnih osoba,
7. dnevni red,
8. sažetak rasprave,
9. rezultate glasovanja,
10. donesene odluke i zaključke,
11. vrijeme završetka sjednice.

Članak 31.
Zapisnici sa sjednica Školskog odbora pohranjuju se u skladu s propisima o uredskom poslovanju, arhivskom gradivu i internim aktima škole.
Potpisani zapisnik može se digitalizirati te pohraniti i voditi u elektroničkom obliku putem informacijskog sustava koji škola koristi za uredsko poslovanje.
Članak 32.
Nakon izrade zapisnika izrađuju se zaključci sjednice.
Zaključci sadrže pregled odluka, zaključaka i drugih akata donesenih na sjednici.
Zaključci ne smiju sadržavati osobne podatke, podatke koji predstavljaju poslovnu tajnu niti druge podatke čija je objava ograničena propisima.
Zaključci sjednice objavljuju se na mrežnoj stranici škole radi informiranja javnosti i ostvarivanja prava na pristup informacijama.

X. ZAŠTITA PODATAKA I POVJERLJIVOST
Članak 33.
Članovi Školskog odbora, ravnatelj, zapisničar i druge osobe koje sudjeluju u radu Školskog odbora dužni su čuvati povjerljivost podataka koje saznaju tijekom rada Školskog odbora.
Obveza čuvanja povjerljivosti traje i nakon prestanka mandata ili sudjelovanja u radu Školskog odbora.
Članak 34.
U radu Školskog odbora postupa se u skladu s propisima kojima se uređuje zaštita osobnih podataka, pravo na pristup informacijama, zaštita tajnosti podataka i informacijska sigurnost.
Materijali dostavljeni članovima Školskog odbora koriste se isključivo za potrebe rada i odlučivanja Školskog odbora.
Članak 35.
Sudionici online sjednica dužni su osigurati zaštitu podataka i povjerljivost rasprave te ne smiju omogućiti neovlaštenim osobama pristup sadržaju sjednice, dostavljenim materijalima ili rezultatima glasovanja.

XI. FISKALNA ODGOVORNOST I ZAKONITOST RADA
Članak 36.
Školski odbor u okviru svojih nadležnosti osigurava zakonito, namjensko, svrhovito, učinkovito i ekonomično upravljanje sredstvima i imovinom škole.
Pri donošenju odluka Školski odbor postupa u skladu s propisima kojima se uređuje sustav unutarnjih kontrola u javnom sektoru, fiskalna odgovornost te upravljanje imovinom proračunskih korisnika.

XII. PRIJELAZNE I ZAVRŠNE ODREDBE
Članak 37.
Izmjene i dopune ovoga Poslovnika donose se na način i po postupku propisanom za njegovo donošenje.
Članak 38.
Stupanjem na snagu ovoga Poslovnika prestaje važiti Poslovnik o radu Školskog odbora – pročišćeni tekst, KLASA: 003-07/17-01/06, URBROJ: 2158-49-01-17-4 od 15. svibnja 2017. godine.
Članak 39.
Ovaj Poslovnik stupa na snagu osmoga dana od dana objave na oglasnoj ploči i mrežnim stranicama škole.
KLASA: 011-03/26-01/2
URBROJ: 2158-49-01-26-1
Osijek, 10. srpnja 2026. godine.

Predsjednik Školskog odbora
mr.sc. Zoran Tučanac


